ליגט נולד ב-21 במרץ 1857, בעיר רדינג שבמדינת פנסילבניה, ארצות הברית. הוא למד באקדמיה הצבאית של ארצות הברית (וסט פוינט), ובשנת 1879 התגייס לצבא ארצות הברית בדרגת לוטננט משנה. הוא הוצב ברגימנט הרגלים ה-5, והשתתף במלחמות האינדיאנים, אשר במהלכן שרת במונטנה, דקוטה, טקסס ופלורידה. ביוני 1884 הועלה לדרגת לוטננט. ב-19 באוקטובר 1894 הוא מונה לשליש גדודי, וב-25 באפריל 1896 מונה למפקד פלוגה. ביוני 1897 הוא הועלה לדרגת קפטן, וב-1898 לחם יחד עם רגימנט הרגלים ה-5 במלחמת ארצות הברית–ספרד. ביוני של אותה שנה הוא הועלה לדרגת מייג'ור והוצב בקובה. בשנה שלאחר מכן סופח לרגימנט הרגלים ה-31 ולחם במלחמת ארצות הברית–הפיליפינים.